Stabæk-keeper: - Jeg var ikke redd
Det var på lørdag at oppgjøret mellom Senegal og Elfenbenskysten ble avbrutt med et kvarter igjen å spille: Da hadde publikum satt fyr på tribunene og pepret både spillere og bortefans med gjenstander. Etter at både spillerne og supporterne til Elfenbenskysten ble samlet i midtsirkelen, i frykt for at de kunne bli skadet, måtte omsider politi med skjold eskortere dem av banen. Blant spillerne som opplevd den dramatiske situasjonen på nært hold var Didier Drogba og Yaya Touré. Samt Stabæk-keeper Mandé Sayouba, som var tatt ut i troppen til Elfenbenskysten. - Jeg var ikke redd. Jeg var på VIP-tribunen og der var det mange sikkerhetsvakter, sier 19-åringen til VG Nett. Bildespesial: Se de dramatiske bildene Fra tribunen så han en mann storme mot Drogba rett før spissen skulle ta straffesparket som endte med 2-0-ledelse til Elfenbenskysten. Personen ble sparket i bakken rett før han nådde frem til Drogba. Ifølge Sayouba hadde ikke den tidligere Chelsea-spissen noe å frykte. - Drogba er et stort idol i Afrika. Tilskueren som løp mot ham ville gi ham et bilde. Med en tomålsledelse gikk Elfenbenskysten opp i 6-2 sammenlagt mot Senegal lørdag. Nå er ivorianerne tilkjent seieren etter at kampen aldri ble ferdigspilt. Dermed sikret de seg også billett til Afrikamesterskapet, som spilles i Sør-Afrika fra 19. januar til 10. februar.
Mens livredde lagkamerater måtte rømme banen, ble Stabæk-keeper Mandé Sayouba (19) beskyttet av vakter på tribunen.